Een dood in skietgeveg met polisie(Argieffoto: Kent Williamson) ŉ Verdagte is doodgeskiet en sy twee makkers kon daarin slaag om te ontsnap nadat polisiebeamptes hulle wou voorkeer en ŉ skietgeveg uitgebreek het. Die Isipingo-triomisdaadtaakspan het Vrydag vroegoggend patrollies gedoen in die Malukazi-omgewing toe hulle ŉ bakkie gewaar het met bloed wat agter van die bakkie af geloop het. Volgens kol. Thembeka Mbele, polisiewoordvoerder in KwaZulu-Natal, het die beamptes die bakkie van die pad probeer trek, maar die verdagtes het weggejaag. ŉ Jaagtog het gevolg waarna die verdagtes skielik stilgehou het en uit die bakkie gespring en op beamptes losgebrand het. Een van die verdagtes, vermoedelik in sy 40’s, is doodgeskiet en die ander twee het weggekom. ŉ Vuurwapen waarvan die reeksnommer afgevyl is, is op die toneel gevind. “Toe beamptes die bakkie deursoek het, is daar op ŉ dooie bees afgekom.” Die bakkie is in Augustus vanjaar in Brighton Beach gesteel. Die polisie ondersoek sake van poging tot moord, die besit van ŉ ongelisensieerde vuurwapen en die besit van vermoedelik gesteelde goedere. Die soektog na die ander verdagtes duur voort.